b'\n_START_ARTICLE_\nTasoristeys\n_START_PARAGRAPH_\nTasoristeys tai tasoylik\xc3\xa4yt\xc3\xa4v\xc3\xa4 on paikka, jossa tien ajorata tai kevyen liikenteen v\xc3\xa4yl\xc3\xa4 riste\xc3\xa4\xc3\xa4 rautatien kanssa samassa tasossa.\n_START_SECTION_\nVaroituslaitteet\n_START_PARAGRAPH_\nTasoristeys voi olla t\xc3\xa4ysin vartioimaton, jolloin siin\xc3\xa4 ei ole varoitusmerkkien lis\xc3\xa4ksi muita varoituslaitteita._NEWLINE_Tasoristeysvalo tai valovaroituslaitos on varustettu varoitusvaloin, eik\xc3\xa4 siin\xc3\xa4 ole ajoradan sulkevia puomeja tai \xc3\xa4\xc3\xa4nivaroitusta. Suomessa tasoristeysvalolaitoksia on muutamia kymmeni\xc3\xa4, muun muassa Turku\xe2\x80\x93Toijala-radalla sek\xc3\xa4 Porvoon radalla. Tasoristeysvalolaitoksessa on yleens\xc3\xa4 valkoinen huomiovalo ja punainen varoitusvalo samassa, mutta joissakin saattaa olla ainoastaan punainen varoitusvalo. Mik\xc3\xa4li tasoristeyksess\xc3\xa4 on toistuvaa kevytt\xc3\xa4 liikennett\xc3\xa4, saatetaan valon lis\xc3\xa4ksi k\xc3\xa4ytt\xc3\xa4\xc3\xa4 akustista merkinantolaitetta._NEWLINE_\xc3\x84\xc3\xa4nivaroituslaitos k\xc3\xa4sitt\xc3\xa4\xc3\xa4 pelk\xc3\xa4st\xc3\xa4\xc3\xa4n soittokellon tai akustisen merkinantolaitteen. Suomessa \xc3\xa4\xc3\xa4nivaroituslaitoksia k\xc3\xa4ytet\xc3\xa4\xc3\xa4n p\xc3\xa4\xc3\xa4asiassa henkil\xc3\xb6liikenteen laitureille johtavilla ylik\xc3\xa4yt\xc3\xa4vill\xc3\xa4. Varsinaisen soittokellon sijaan laituripolkujen ylik\xc3\xa4yt\xc3\xa4vill\xc3\xa4 k\xc3\xa4ytet\xc3\xa4\xc3\xa4n usein akustista merkinantolaitetta, jolloin varoitus saadaan kohdistettua laituripolun alueelle ja muualle ymp\xc3\xa4rist\xc3\xb6\xc3\xb6n kantautuva meluhaitta j\xc3\xa4\xc3\xa4 v\xc3\xa4h\xc3\xa4iseksi. Suomessa varsinaisella mekaanisella soittokellolla varustettuja \xc3\xa4\xc3\xa4nivaroituslaitteita on p\xc3\xa4\xc3\xa4radoilla vain Isohaaran voimalaitospadon harjalla: t\xc3\xa4m\xc3\xa4 varoituslaitos ei suojaa tasoristeyst\xc3\xa4, vaan varoittaa padon harjalla ty\xc3\xb6skentelevi\xc3\xa4 l\xc3\xa4hestyvist\xc3\xa4 junista._NEWLINE_Valo- ja \xc3\xa4\xc3\xa4nivaroituslaitteella varustetuissa tasoristeyksiss\xc3\xa4 varoituslaitteisiin kuuluvat merkkien lis\xc3\xa4ksi valo-opastimet sek\xc3\xa4 varoituskellot. Joissakin tasoristeyksiss\xc3\xa4 on tasoristeysvalon lis\xc3\xa4ksi ns. elektroninen soittokello._NEWLINE_Puolipuomilaitteella varustetuissa tasoristeyksiss\xc3\xa4 on valo- ja \xc3\xa4\xc3\xa4nivaroituslaitteiden lis\xc3\xa4ksi my\xc3\xb6s ns. puolipuomit eli puolipitk\xc3\xa4t puomit, jotka vaaka-asentoon laskettuina ylettyv\xc3\xa4t tien keskiviivaan saakka. Puolipuomeja on yleens\xc3\xa4 kaksi, mutta joissakin vaarallisissa paikoissa puomeja voi olla nelj\xc3\xa4: t\xc3\xa4ll\xc3\xb6in radalta poistumistiet\xc3\xa4 sulkevat puomit laskeutuvat hieman my\xc3\xb6hemmin kuin radalle saapuvan ajoradan sulkevat puomit._NEWLINE_Kokopuomilaitteella varustetuissa tasoristeyksiss\xc3\xa4 on puolipuomien sijaan t\xc3\xa4yspitk\xc3\xa4t eli kokopuomit, jotka ylettyv\xc3\xa4t koko ajoradan poikki. Kokopuomeiksi tulkitaan my\xc3\xb6s normaalin puolipuomin mittaiset puomit, jotka sulkevat yksiajorataisen tien (esim. kevyen liikenteen v\xc3\xa4yl\xc3\xa4n). Kokopuomilaitteita ei nykyisin yleens\xc3\xa4 Suomessa k\xc3\xa4ytet\xc3\xa4, sill\xc3\xa4 niiss\xc3\xa4 on aina puomien v\xc3\xa4liin juuttumisen vaara. Sen sijaan Ruotsissa kokopuomilaitokset ovat yleisi\xc3\xa4._NEWLINE_Paripuomeilla varustetuissa tasoristeyksiss\xc3\xa4 on kaksi puolipuomia vastakkain, jotka yhdess\xc3\xa4 muodostavat saman vaikutuksen kuin kokopuomit. Ajoradan oikean kaistan sulkevat puomit laskeutuvat ensin, mink\xc3\xa4 j\xc3\xa4lkeen sama tapahtuu ajoradan vasemmanpuoleisille puomeille. Paripuomilaitos on turvallisempi kuin kokopuomilaitos, koska puomien v\xc3\xa4liin j\xc3\xa4\xc3\xa4misen vaara on pienempi johtuen kaksivaiheisesta ajoradan sulkemisesta. Paripuomilaitoksia on Suomessa toistaiseksi ainoastaan kaksi kappaletta, joista toinen sijaitsee Turku\xe2\x80\x93Toijala-radalla Mellil\xc3\xa4ss\xc3\xa4 ja toinen sijaitsee Iisalmi\xe2\x80\x93Kontiom\xc3\xa4ki-radalla Murtom\xc3\xa4ell\xc3\xa4.\n_START_SECTION_\nVaroituslaitteen toiminta\n_START_PARAGRAPH_\nTasoristeyksen varoituslaitteet ovat p\xc3\xa4\xc3\xa4s\xc3\xa4\xc3\xa4nt\xc3\xb6isesti itsetoimisia inhimillisen erehdyksen v\xc3\xa4ltt\xc3\xa4miseksi. Varoitus aikaansaadaan joko raidevirtapiirein tai akselinlaskijalaitteilla, jotka ilmaisevat laitteistolle junan tulosuunnan. T\xc3\xa4m\xc3\xa4n informaation perusteella laitteisto kytkee varoituksen toimintaan. Pohjois-Amerikassa on laajasti k\xc3\xa4yt\xc3\xb6ss\xc3\xa4 my\xc3\xb6s laitteistoja, jotka m\xc3\xa4\xc3\xa4rittelev\xc3\xa4t l\xc3\xa4hestyv\xc3\xa4n junan nopeuden ja siten aikaansaavat jokaiselle junalle yht\xc3\xa4 pitk\xc3\xa4n etusoiton._NEWLINE_Kutakin varoituslaitetta kohti on rakennettu v\xc3\xa4hint\xc3\xa4\xc3\xa4n kolme valvottua osuutta: kutakin raidetta kohti on yksi l\xc3\xa4hestymisosuus tasoristeyksen molemmin puolin sek\xc3\xa4 tasoristeyksen kohdalla yksi tieosuus. N\xc3\xa4m\xc3\xa4 osuudet toteutetaan joko raidevirtapiirein tai akselinlaskijalaittein. Valvottujen osuuksien toteutustekniikasta riippumatta varoitus kytkeytyy toimintaan junan ensimm\xc3\xa4isen py\xc3\xb6r\xc3\xa4parin saapuessa l\xc3\xa4hestymisosuudelle.\n_START_SECTION_\nPerusasento\n_START_PARAGRAPH_\nPerusasennossaan, eli silloin kun valvotuilla osuuksilla ei ole rautatieyksikk\xc3\xb6j\xc3\xa4, tasoristeyksen tieliikenneopastin n\xc3\xa4ytt\xc3\xa4\xc3\xa4 tieliikenteelle hitaasti vilkkuvaa valkoista huomiovaloa, \xc3\xa4\xc3\xa4nivaroitusopaste ei kuulu, ja mahdolliset puomit ovat yl\xc3\xa4asennossaan. Perusasennon huomiovaloa ei k\xc3\xa4ytet\xc3\xa4 kaikissa maissa, ja esimerkiksi Ruotsissa on sek\xc3\xa4 huomiovalottomia ett\xc3\xa4 huomiovalolla varustettuja tieliikenneopastimia._NEWLINE_Varoituslaitteiston ollessa perusasennossa tasoristeys voidaan ylitt\xc3\xa4\xc3\xa4 ajoneuvolla, mutta t\xc3\xa4ll\xc3\xb6in ovat voimassa liikennes\xc3\xa4\xc3\xa4nn\xc3\xb6t vartioimattoman tasoristeyksen ylitt\xc3\xa4misest\xc3\xa4. Autoilija tai muu tienk\xc3\xa4ytt\xc3\xa4j\xc3\xa4 on aina velvollinen v\xc3\xa4ist\xc3\xa4m\xc3\xa4\xc3\xa4n mit\xc3\xa4 tahansa kiskoilla kulkevaa yksikk\xc3\xb6\xc3\xa4, vaikka varoitus ei olisikaan toiminnassa.\n_START_SECTION_\nEtusoitto ja puomien alasajo\n_START_PARAGRAPH_\nJunan tai muun raiteilla liikkuvan yksik\xc3\xb6n saapuessa jommallekummalle tasoristeykseen johtavalle l\xc3\xa4hestymisosuudelle varoituslaitos siirtyy etusoittotilaan. T\xc3\xa4ll\xc3\xb6in mahdollinen valkoinen huomiovalo sammuu ja punaiset varoitusvalot kytkeytyv\xc3\xa4t toimintaan. Samalla k\xc3\xa4ynnistyy my\xc3\xb6s \xc3\xa4\xc3\xa4nivaroitusopaste._NEWLINE_Etusoiton aikana puomit pysyv\xc3\xa4t yl\xc3\xa4asennoissaan. T\xc3\xa4ll\xc3\xa4 varmistetaan, ettei tasoristeyst\xc3\xa4 l\xc3\xa4hestyv\xc3\xa4, vauhdin vuoksi pys\xc3\xa4htym\xc3\xa4\xc3\xa4n kykenem\xc3\xa4t\xc3\xb6n ajoneuvo aja tasoristeyspuomia rikki. Samalla varmistetaan, ett\xc3\xa4 pitk\xc3\xa4t ajoneuvot ja -yhdistelm\xc3\xa4t ehtiv\xc3\xa4t pois radalta ennen puomien sulkeutumista. Suomessa etusoitto kest\xc3\xa4\xc3\xa4 7-9 sekuntia._NEWLINE_Etusoiton p\xc3\xa4\xc3\xa4tytty\xc3\xa4 puomit l\xc3\xa4htev\xc3\xa4t sulkeutumaan. Puomien laskeutuessa my\xc3\xb6s puominvarsien punaiset varoitusvalot kytkeytyv\xc3\xa4t. Kun puomit ovat ala-asennoissaan, tasoristeyksen varoitus jatkuu, kunnes sit\xc3\xa4 l\xc3\xa4hestyv\xc3\xa4 juna on kokonaisuudessaan poistunut tieosuudelta._NEWLINE_\xc3\x84\xc3\xa4nivaroitus voidaan katkaista puomien sulkeuduttua, junan etup\xc3\xa4\xc3\xa4n saapuessa tieosuudelle, tai se voi jatkua kunnes tieosuus vapautuu. \xc3\x84\xc3\xa4nivaroituksen katkaiseminen puomien sulkeuduttua voidaan suorittaa, mik\xc3\xa4li \xc3\xa4\xc3\xa4nivaroituksesta aiheutuu meluhaittaa ymp\xc3\xa4rist\xc3\xb6lle.\n_START_SECTION_\nVaroituksen p\xc3\xa4\xc3\xa4ttyminen ja puomien yl\xc3\xb6sajo\n_START_PARAGRAPH_\nJunan viimeisen py\xc3\xb6r\xc3\xa4parin poistuttua tieosuudelta varoituslaitos palaa vapaata kulkua tieliikenteelle n\xc3\xa4ytt\xc3\xa4v\xc3\xa4\xc3\xa4n tilaan._NEWLINE_Valo- ja \xc3\xa4\xc3\xa4nivaroituslaitoksen ollessa kyseess\xc3\xa4 t\xc3\xa4m\xc3\xa4 tapahtuu siten, ett\xc3\xa4 mahdollinen \xc3\xa4\xc3\xa4nivaroitus sek\xc3\xa4 punainen varoitusvilkku katkeaa, ja valkoinen huomiovilkku kytkeytyy toimintaan._NEWLINE_Puomilaittein varustetuissa tasoristeyksiss\xc3\xa4 alkaa tieosuuden vapauduttua niin kutsuttu yl\xc3\xb6sajovaihe. T\xc3\xa4n\xc3\xa4 aikana punaiset varoitusvalot sek\xc3\xa4 puomivarsien huomiovalot n\xc3\xa4ytt\xc3\xa4v\xc3\xa4t punaista vilkkua ja puomit nousevat yl\xc3\xa4asentoonsa. Puomien noustua kytkeytyv\xc3\xa4t punaiset varoitus- ja huomiovalot pois p\xc3\xa4\xc3\xa4lt\xc3\xa4, ja valkoinen huomiovalo kytkeytyy toimintaan, jonka j\xc3\xa4lkeen kumipy\xc3\xb6r\xc3\xa4liikenteen, ja jalankulkijoiden on turvallista ylitt\xc3\xa4\xc3\xa4 tasoristeys._NEWLINE_Molemmissa tapauksissa varoituslaitos palaa t\xc3\xa4ydellisesti perusasentoonsa vasta, kun juna on poistunut kokonaan tasoristeyksen j\xc3\xa4lkeiselt\xc3\xa4 l\xc3\xa4hestymisosuudelta. Joskus tasoristeyksiss\xc3\xa4 saattaa tapahtua ns. l\xc3\xa4pisoitto, eli varoitus ei p\xc3\xa4\xc3\xa4tyk\xc3\xa4\xc3\xa4n junan poistuttua tieosuudelta, vaan varoitus kytkeytyy pois vasta kun juna on poistunut valvotulta osuudelta. T\xc3\xa4h\xc3\xa4n on yleens\xc3\xa4 syyn\xc3\xa4 sekaisin mennyt suuntarele. My\xc3\xb6s muita vikoja (etenkin ukonilmalla) voi/saattaa esiinty\xc3\xa4, joten aistinvaraisia havaintoja ei v\xc3\xa4heksyt\xc3\xa4. Tuttu tasoristeys on yleens\xc3\xa4 se vaarallisin, varoituslaitteilla, tai ilman, liikennem\xc3\xa4\xc3\xa4riin katsomatta, etenkin sumussa, sateella, tai muissa vastaavissa olosuhteissa.\n_START_SECTION_\nRiippuvuus opastimista\n_START_PARAGRAPH_\nVaroituslaitoksiin on mahdollista kytke\xc3\xa4 riippuvuudet rautatien opastimiin. T\xc3\xa4ll\xc3\xa4 tavoin pyrit\xc3\xa4\xc3\xa4n est\xc3\xa4m\xc3\xa4\xc3\xa4n aiheettoman varoituksen aiheuttaminen, kun juna l\xc3\xa4hestyy l\xc3\xa4hestymisosuudella olevaa seis-opastetta n\xc3\xa4ytt\xc3\xa4v\xc3\xa4\xc3\xa4 opastinta.\n_START_SECTION_\nTasoristeysten poistaminen ja parantaminen\n_START_PARAGRAPH_\nSuomessa Liikennevirasto parantaa liikenneturvallisuutta poistamalla tasoristeyksi\xc3\xa4 ja varustamalla tasoristeyksi\xc3\xa4 puomein ja muin varoituslaittein. Lis\xc3\xa4ksi tasoristeysten v\xc3\xa4litt\xc3\xb6m\xc3\xa4ss\xc3\xa4 l\xc3\xa4heisyydess\xc3\xa4 sijaitsevia alueita raivataan s\xc3\xa4\xc3\xa4nn\xc3\xb6llisesti n\xc3\xa4kem\xc3\xa4alueiden parantamiseksi. Vuosittain Suomessa poistetaan keskim\xc3\xa4\xc3\xa4rin noin sata tasoristeyst\xc3\xa4. Tasoristeysten poistaminen painottuu p\xc3\xa4\xc3\xa4osin rataosille, joilla tehd\xc3\xa4\xc3\xa4n ratojen perusparannust\xc3\xb6it\xc3\xa4. Tasoristeyksen korvaaminen sillalla on kallista, mutta halvempi toimenpide on harventaa tasoristeyksi\xc3\xa4 ja lis\xc3\xa4t\xc3\xa4 tieyhteys tiettyihin kohteisiin j\xc3\xa4ljelle j\xc3\xa4\xc3\xa4vien tasoristeysten kautta. N\xc3\xa4m\xc3\xa4 j\xc3\xa4ljelle j\xc3\xa4\xc3\xa4v\xc3\xa4t tasoristeykset varustettaisiin puomeilla sek\xc3\xa4 valo- ja \xc3\xa4\xc3\xa4nivaroituksella. Tasoristeys korvattaisiin sillalla kun toimenpiteeseen riitt\xc3\xa4\xc3\xa4 rahaa. Varoituslaitoksin varustetut tasoristeykset mahdollistaisivat junien nopeuksien noston jopa 140 kilometriin tunnissa. Sen sijaan radalla, jossa junat saavat kulkea yli 140 kilometrin tuntinopeudella, ei sallita tasoristeyksi\xc3\xa4 lainkaan.'